ኣምባሳደር ስዩም መስፍን፦ እቶም 27 ዓመታት ኣብ ጸልማት ነይርና ዝበሉ ፖለቲካዊ ኣጀንዳ ዘለዎም ሰባት እንታይነት ጸልማት ዘይፈልጡን፣ ንብርሃን ብጸልማት ክጥቅኑ ዝደልዩ ስለዝኾኑ ከምድሌቶም ክብሉ ይኽእሉ እዮም። እንተ ኢትዮጵያውያን ግን ኣብ ሕሉፍ 27 ዓመታት እንታይ ከምዝረኸቡ ባዕሎም ይዛረብዎ። ካልእስ ይትረፍ ኣብ 27 ዓመታት ካብ ዝተመዛበለን ዝሞተን እኮ ኣብ ዝሓለፈ ክልተ ዓመታት ካብ መረበቱን ዝተመዛበለን ህይወቱ ዝሰኣነ ሰብ ይበዝሕ። ኣብተን ዝሓለፋ ክልተ ዓመታት ጥራይ ኣስታት 3 ሚልዮን ዜጋታት ተመዛቢሎም ክሳብ ሎሚ ኣብ ቴንዳ ዝነብሩን ዛጊድ ዘይተጣየሱን እዮም። ኣብ 27 ዓመታት ግን ኣሽንኳይ ዝመዛበል ተመዛቢሉ ዝነበረ እውን ዝጣየሱ እዩ ነይሩ። ኢትዮጵያ ኣብ መሪሕነት ቀዳማይ ሚኒስትር ኣብይ ኣሕመድ ካብ ዓለም እታ በዝሒ ውሽጣዊ ተመዛበልቲ ዝርከብዋ ቀዳማይቲ ሃገር ኮይና ኣላ። ናይ ሰብኣዊ መሰላት እንተወሲድና እውን ኣብ ቀረባ ዝወጽአ ጸብጻብ 'ሂውማን ራይትስ ዎች' ን 'ኣምነስቲ ኢንትራናሽናልን' ሪኢኻ ካብቲ ኣብ 27 ዓመታት ዝተፈጸመ ንላዕሊ ኮይኑ ከምዘሎ ምርኣይ ይከኣል። ስለዚ ስራሕናን ዕላማንን ንፈልጥ ሰባት ኢና እሞ እቲ ኸልቢ ይነብሕ እቲ ገመል ድማ ጉዕዝኡ ክቕጽል እዩ። ቅድሚ ሕጂ መቓልስትና ዝነበሩ ሎሚ ኪሒዶሙና ዘይሽምና ይህቡና ኣለዉ። እዞም ሰባት ኣብ ቅድሚ ዓለም ዘረፍቲ ሃገር፣ ካንሰር ኢትዮጵያ፣ ናይ ቀትሪ ኣዛብእን በንቆስቲ ኣጻብዕትን ኢሎሙና እዮም። እዚ ድማ ኣብ ልዕሊ ህዝቢ ትግራይ ዓሌታዊ ጨፍጫፍ ንምክያድ ዝሃቀነ ምዃኑ ፍሉጥ እዩ። በቲ ንሳቶም ዝሓሰብዎ እንተዝኸውን ነይሩ ኣሽንኳይ ክልተ ዓመት ክልተ ወርሒ ክጸንሕ ኣይደለይዎን ነይሮም። ሳላ ሓድነቱ ግን ንሶም እናመኸኑ ህዝቢ ትግራይ እናተርንዐ ይኸይድ ኣሎ። ቢቢሲ፦ እቶም እትወቕሶም ዘለኻ መራሕቲ ህወሓት ብቐላሳይነት ኣብ ዝመርሖ ኢህወዴግ ዝዓበዩን ናትኩም ውጽኢት'ዶ ኣይኮኑን እዮም?
